Boer kry 85 van gesteelde trop kalwers terugAltesaam 85 van Lourens de Jager se kalwers is weer terug by hom op die plaas. (Foto: Verskaf) Lourens de Jager, die boer van Noordwes wat Maandagoggend tot sy skok besef het dat 98 van sy kalwers op sy plaas buite Vryburg gesteel is, het 85 van dié kalwers teruggekry. De Jager het Sondagoggend aan Maroela Media gesê die kalwers kon Saterdag in die omgewing van Kuruman in die Noord-Kaap, sowat 140 km van Vryburg, opgespoor word. “Ek is baie dankbaar.” De Jager wou egter nie in dié stadium meer inligting rakende die gesteelde vee gee nie aangesien die ondersoek in ’n “baie sensitiewe stadium” is. “Die ondersoek duur voort en ons soek nog na die ander.” Lourens de Jager se kalwers wat gesteel is. (Foto: Verskaf) Maroela Media het vroeër berig 98 kalwers is vermoedelik verlede Sondagnag op De Jager se plaas tussen Vryburg en Schweizer-Reneke gesteel nadat die trop Vrydagmiddag nog bymekaargemaak en getel is. Die kalwers is sowat R1 miljoen werd en sou die afgelope Vrydag op ’n veiling verkoop word. Die veediewe het ’n hek teen die teerpad losgeskroef en voertuigspore is die afgelope week hiér aangetref.